ຈີນ-ອາຊຽນ ປະກາດຍົກລະດັບການຮ່ວມມມື ຫລັງເປັນຄູ່ເຈລະຈາກັນຄົບ 25 ປີ
ຈາກາຕາ 11 ເມສາ: ສຳນັກຂ່າວຊິນຮົວຂອງທາງການຈີນລາຍງານວ່າ: ຈີນ ແລະ ບັນດາປະເທດສະມາຊິກອາຊຽນ ປະກາດເດີນໜ້າພັດທະນາການເປັນຫຸ້ນສ່ວນທາງດ້ານຍຸດທະສາດ ເນື່ອງໃນໂອກາດຄົບຮອບ 25 ປີ ໃນຖານະກຸ່ມປະເທດຄູ່ເຈລະຈາ.
ລາຍງານລະບຸວ່າ: ພັນທະສັນຍາດັ່ງກ່າວມີຂຶ້ນໃນກອງປະຊຸມຄະນະກຳມະການຮ່ວມວ່າດ້ວຍການຮ່ວມມື ຈີນ-ອາຊຽນ ຄັ້ງທີ 18 ເຊິ່ງຈັດຂຶ້ນຢູ່ສຳນັກງານເລຂາທິການອາຊຽນ ໃນນະຄອນຫລວງຈາກາຕາ ຂອງອິນໂດເນເຊຍ ໂດຍມີຕົວແທນຈາກທັງສອງຝ່າຍເຂົ້າຮ່ວມ. ທ່ານ ສາວີ ປູ້ ເອກອັກຄະລາຊະທູດຈີນປະຈຳອາຊຽນ ເຊິ່ງເປັນປະທານຮ່ວມໃນກອງປະຊຸມ ກ່າວວ່າ: ມູນຄ່າການຄ້າລະຫວ່າງ ຈີນ-ອາຊຽນ ເພີ່ມສູງຂຶ້ນບັນລຸ 452.200 ລ້ານໂດລາສະຫະ ລັດ ໃນປີຜ່ານມາ ເຮັດໃຫ້ຈີນກາຍເປັນປະເທດຄູ່ຄ້າໃຫຍ່ທີ່ສຸດຂອງອາຊຽນ. ຂະນະທີ່ອາຊຽນເປັນຄູ່ຄ້າໃຫຍ່ເປັນອັນດັບທີ 3 ລວມທັງເປັນຕະຫລາດສົ່ງອອກໃຫຍ່ອັນດັບ 4 ແລະ ນຳເຂົ້າໃຫຍ່ອັນດັບ 2 ຂອງຈີນ. ນອກຈາກນີ້ ການແລກປ່ຽນລະດັບປະຊາຊົນຍັງພັດທະນາໄປຫລາຍ, ອາຊຽນຈຶ່ງຍັງມີຄວາມສຳຄັນໃນດ້ານການທູດສຳລັບຈີນ. ຂະນະທີ່ຈີນກໍເປັນມິດແທ້ທີ່ພ້ອມຄຽງຂ້າງອາຊຽນ.
ທ່ານ ສາວີ ກ່າວອີກວ່າ: ຈີນພ້ອມຈະເຮັດວຽກຮ່ວມກັບອາຊຽນພາຍໃຕ້ຂອບການຮ່ວມມື 2+7 ແລະ ແຜນປະຕິບັດການວ່າດ້ວຍເລື່ອງການເປັນຫຸ້ນສ່ວນທາງດ້ານຍຸດທະສາດ ຈີນ-ອາຊຽນ ສະບັບທີ 3 ເພື່ອສົ່ງເສີມຄວາມໄວ້ເນື້ອເຊື່ອໃຈກັນໃນທາງຍຸດທະສາດ, ພັດທະນາການຮ່ວມມືໃນດ້ານຕ່າງໆ ເພື່ອສົ່ງເສີມການພົວພັນອັນດີລະຫວ່າງ 2 ຝ່າຍ ແລະ ຮ່ວມກັນສ້າງປະຊາຄົມ ຈີນ-ອາຊຽນ.
ສ່ວນຜູ້ແທນຖາວອນສິງກະໂປປະຈຳອາຊຽນ ກ່າວວ່າ: ທ່ານຮູ້ສຶກດີຕໍ່ຜົນສຳເລັດໃນຫລາຍໆເລື່ອງ ອັນເປັນຜົນມາຈາກການພັດທະນາການພົວພັນລະຫວ່າງ ຈີນ ແລະ ອາຊຽນ ລວມທັງການຮ່ວມມືໃນຫລາຍໆດ້ານໃນປີຜ່ານມາ. ທ່ານກ່າວອີກວ່າ: ອາຊຽນຍິນດີຈະໃຫ້ການສະໜັບສະໜູນການພັດທະນາອາຊຽນໃນໄລຍະຍາວ ແລະ ສະໜັບສະໜູນການສ້າງປະຊາຄົມອາຊຽນ.